LeRifain
D taḥenjirt ɣer-s 16 n iseggusa di lɛumur-nnes, d timessexdemt tamezwarut n tiktok, yeɛdu leḥsab-nnes 100 melyun n imeḍfar.
Charli D’Amelio, zi temdint n Norwalk deg Umarikan, yerɣa yetri-nnes awarn i ɛam d wezgen x usexdem-nnes i tiktok.
Yus-dd manaya zegga yuli wawal x ttebcayar-nnes deg yijjen ubidyu di youtube.
Di texrast tamezwar zi tselselt n twacunt-nnes n tidet, amensi aked twacunt n D’Amelio, nnan yimeḍfar-nnes belli tḍeyyeɛ-itt aked uḥemmas i dd-yeggin amensi.
Kter zi 600 alef n imeḍfar kksen timexsa-nsen, awarn i min tegga deg ubidyu-nni.
Maca yenqes qaluqal zegga i dd-tegga D’Amelio ijjen ubidyu ttetter deg-s awadem x min tegga, tettcedda deg-s awal aked yimeḍfar ḥuma ad teɛdel tambirt-nnes ssa d usawen.
Truḥ ɣer twitter, tqad deg-s imeḍfar-nnes. tura ass n lḥedd: « 100 melyun n yewdan i kid-i ittbeddan, wer umineɣ illa manaya d tidet ».
Ssefqat s leɣrayeq n ttmenyat
Tebda tḥenjirt n 16 n iseggusa am tteggent qeɛ tḥenjirin, s ccḍiḥ di lbit n yiḍes-nnes, tbeṭṭa-ten aked yimeḍfar di tiktok.
Ḍḍusi-nnes animan di tiktok, yebda ad yali di am usarux aseggas yeɛdun di nnumru n imeḍfar. Tedwel d nettat d tamezwarut i yiwḍen 50 melyun n imeḍfar di abril i yeɛdun.
Tban-dd D’Amelio i twalat tamezwarut deg ufilm n ičalluten « StarDog and TurboCat » aseggas n 2019. Tekkes-dd deg-s nnefs i umettel s wawal aked uɣezdis n Luke Evans d Gemma Arterton d yinniḍen.
Titrit n tiktok, tettkel x ca n markat d timaḍlanin n tsebbabt deg webrid n muḍa d lmakyaj, amen ccarak n Dunkin’ Donuts tsaqar-dd ijjen marka n tsessit s yisem n tḥenjirt.
Taḥenjirt-a, teggur a dd-tessufeɣ adlis-nnes amezwaru aseggas i dd-yegguren.
Ɛlaḥsab min dd-yusin di tesɣunt (magazine) n Forbes, ssefqat-a ssidfent-idd x-as ca n 4 melyun dular aseggas yeɛdun waha.
Tala: BBC
Ɣer ɛawed: Deg wass amaḍlan n tḥenjirt: Asijji x tidet n tḥenjirt di Arif
tso_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn som_Latn kab_Latn